นายกฯ พร้อมแก้รธน.ทำประชามติ รอมติสปช. ยันดำเนินการตามกระบวนการ
นายกฯ พร้อมแก้รธน.ทำประชามติ รอมติสปช. ยันดำเนินการตามกระบวนการ
3 มิ.ย. 2558

พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เปิดเผยว่า ที่ประชุมคณะรัฐมนตรี (ครม.) เมื่อวานนี้ไม่ได้มีมติให้ทำประชามติ เพียงแต่ย้ำว่าหากเป็นความต้องการของประชาชน คสช.ก็จะแก้ไขรัฐธรรมนูญฉบับชั่วคราว 2557 แต่ก็จะต้องรอว่า สภาปฏิรูปแห่งชาติ (สปช.) จะมีมติเห็นชอบร่างรัฐธรรมนูญฉบับใหม่หรือไม่ เพราะหากมีมติไม่รับร่างรัฐธรรมนูญก็ต้องตั้งกรรมาธิการยกร่างฯขึ้นมาใหม่
พร้อมย้ำว่าทุกอย่างต้องดำเนินการตามกระบวนการรัฐธรรมนูญและรัฐบาลนี้อยู่ได้ก็เพราะรัฐธรรมนูญไม่ใช่อำนาจ และขอให้ สปช. สภานิติบัญญัติแห่งชาติ (สนช.)  และคณะกรรมาธิการยกร่างรัฐธรรมนูญไม่ต้องกังวลหากไม่ผ่านร่างรัฐธรรมนูญ แล้วจะไม่มีงานทำ
โดยในวันพรุ่งนี้ (4 มิ.ย.)รัฐบาลจะไปชี้แจงการดำเนินงานของรัฐบาล และรับฟังความเห็นจากสปช. และสนช. เพื่อพูดคุยว่าบางเรื่องควรกำหนดไว้ในรัฐธรรมนูญ บทเฉพาะกาล หรือ กฏหมายลูก และสิ่งที่รัฐบาลชุดใหม่จะต้องสานต่องานของรัฐบาลชุดนี้ ซึ่งจะเน้นดูแลประชาชน ผู้มีรายได้น้อย ขจัดความเหลื่อมล้ำด้วยกฏหมาย ที่จะทำให้ทุกคนเท่าเทียมกัน โดย คสช.จะเป็นพี่เลี้ยงให้แม่น้ำ 3 สาย
อย่างไรก็ตาม ขอความร่วมมือสื่อให้ลดการวิพากษ์วิจารณ์ผลงานรัฐบาล แต่ให้ร่วมมือสร้างการรับรู้ที่ถูกต้องให้ประชาชนได้รู้ถึงผลการทำงานของรัฐบาล
พร้อมระบุด้วยว่าอยากจะตั้งบริษัทหนังสือพิมพ์แห่งชาติ โดยจะคัดเลือกผู้สื่อข่าวด้วยตัวเอง เน้นมีความสามารถ บุคลิกดี
“ไม่ขอเน้นหน้าตา เพราะความสวยมันฝึกไม่ได้…ตัวเองไม่ใช่นักการเมืองที่ต้องพูดเก่ง แต่ยืนยันว่าทุกสิ่งที่พูดออกไปมีสาระ และย้อนถามสื่อว่ามีนายกรัฐมนตรีคนไหนที่ตอบคำถามสื่อได้ทุกคำถามเหมือนกับตนเองหรือไม่”นายกรัฐมนตรี กล่าว
 
ที่มา: สำนักข่าวอินโฟเควสท์